
הכנסת החמש-עשרה									נוסח לא מתוקן
מושב רביעי


פרוטוקול מס' 502
מישיבת ועדת החוקה חוק ומשפט
יום שני, כ"ח בתמוז התשס"ב (8 ביולי 2002), שעה 13:00


סדר היום:	הצעת חוק-יסוד: משק המדינה (הצעות חוק והסתייגויות שבביצוען כרוכה עלות תקציבית) (הוראת שעה)

נכחו:

חברי הוועדה:	אופיר פינס-פז  -  היו"ר
			טלב אלסאנע
			משה ארנס
			נסים זאב
			שאול יהלום
			אליעזר כהן
			יוסי כץ
			אברהם רביץ
			נחמה רונן
			יובל שטייניץ
			ענת מאור  - מ"מ קבועה


מוזמנים:	שר האוצר סילבן שלום
		חה"כ אפי אושעיה
		חה"כ זאב בוים
		חה"כ אלי בן-מנחם
		חה"כ אברהם הירשזון
		חה"כ איתן כבל
		חה"כ ישראל כץ
		חה"כ מרדכי משעני
		חה"כ יהודית נאות
		חה"כ גנדי ריגר
		חה"כ אברהם שוחט
		חה"כ ויצמן שירי
		עו"ד אנה שניידר		- היועמ"ש של הכנסת
		יואל נוה			- משרד האוצר, סגן ראש אגף תקציבים
		עו"ד דרורה ליפשיץ		- משרד האוצר, סגנית היועמ"ש


יועצת משפטית:	סיגל קוגוט



מנהל/ת הוועדה:	דורית ואג



קצרנית:		אסתר מימון


הצעת חוק-יסוד: משק המדינה
(הצעות חוק והסתייגויות שבביצוען כרוכה עלות תקציבית) (הוראת שעה)

היו"ר אופיר פינס:

	אני מתכבד לפתוח את ישיבת ועדת החוקה, חוק ומשפט של הכנסת. אנחנו נכנסים לפרוצדורה של הצבעות על ההסתייגויות ועל הצעת החוק עצמה לקראת קריאה שנייה ושלישית.

	קיימנו דיון ממצה על כל סעיפי החוק. כל חברי הכנסת שהיו בדיון, השתתפו, אמרו את דעתם, נימקו את ההסתייגויות או נימקו את התמיכה, לכן אני לא אאפשר עכשיו דיון, גם ביררתי עם היועצת המשפטי שלנו, הדברים נומקו ונאמרו, ואם יש באיזה מקום דבר יוצא דופן שלא נומק, נאפשר אותו, אבל כדבר חריג.

	אני לא רוצה להרבות מילים על המציאות הכלכלית במדינת ישראל, יש כאן אנשים שמבינים כאן יותר טוב ממני, ודאי לא פחות טוב ממני. האחריות לא נופלת רק על צד אחד, ואני רוצה לומר גם לחברי משורות האופוזיציה: אפשר להיות אופוזיציה לממשלה, זה לא אומר שבאופן אוטומטי, מי שהוא באופוזיציה לממשלה הוא גם באופוזיציה למדינה. המדינה היא של כולם.

ענת מאור:

	 הממשלה יכולה להתפטר ולתת לממשלה אחרת לבנות כלכלה אחרת, ולא לסתום את הפה לחברי הכנסת, אז אל תטיף לנו מוסר.

היו"ר אופיר פינס:

	הממשלה יכולה להתפטר, אבל בינתיים - - -

מרדכי משעני:

	 הממשלה יכולה לגייס רוב.

ענת מאור:

	אדוני היושב-ראש, זה לא מכובד שאתה מטיף מוסר לחברי האופוזיציה, וגם אל תחלק ציונים, כי יש מי שאחראי לכלכלה הכושלת, ואלה לא חברי הכנסת המחוקקים.

היו"ר אופיר פינס:

	אני מסכים אתך שהאחריות הראשית היא של הממשלה, אבל הכנסת לא יכולה להתחמק מאחריות. היא צריכה להיות שותפה ברורה לניסיון להתמודד עם קשיי המשק הישראלי והמשבר בכלכלה, נקודה. וכל אחד צריך לעשות בתפקידו כמיטב יכולתו כדי לעזור בלי התחשבנות, ותוך כדי התעלות מעל שיקולים צרים סקטוריאליים, אינטרסנטיים או אישיים, נקודה. כך אני רואה את הדברים. אין לי אלא לקוות שהאמצעי שאנחנו מביאים יתקבל. 

	אני לא רוצה להיכנס לכל יתר הדברים. אני רוצה לאפשר לשר האוצר, שנבצר היה ממנו להשתתף בדיון הקודם, בגלל כנס קיסריה, שהוא עומד בראשו באופן מסורתי, כשר אוצר, לומר את עמדת הממשלה, כולל את עמדת הממשלה שהתקבלה אתמול בישיבת הממשלה בהקשר להצעת החוק הזאת. בבקשה.

מרדכי משעני:

	 עמדת הממשלה מדברת על שנה וחצי, האם ההצעה הזאת מדברת על שנה או על שנה וחצי.


שאול יהלום:

	 לא שנה וחצי, תקרא את העמוד האחרון.

היו"ר אופיר פינס:

	הצעת החוק מגיעה להצבעה בנוסח שהוצג בוועדה, נקודה. אם לממשלה יש רצונות אחרים, שמעתי אותם, אני לא אשנה אותם בהצעת החוק. זכותו של שר אוצר להגיש הסתייגויות, להגיש הצעות אחרות. אני אמליץ לממשלה, לוועדה ולמליאה, לדחות את כל ההסתייגויות, לקבל את הנוסח כפי שהוא, אני חושב שזה הנוסח המאוזן והנכון ביותר. מובן שהממשלה משיקולים שלה רוצה יותר, הכנסת רוצה פחות. אני חושב שהנוסח שמוצע הוא נוסח מאוזן ונכון.

שר האוצר סילבן שלום:

	 תודה לאופיר פינס. אני מצטער שלא יכולתי להיות כאן בשבוע שעבר בשל כנס קיסריה. אבל מאחר שההצעה נדחתה, היה לי הזמן להביא, גם לממשלה ביום ראשון, נוסח להצעת החלטה, וגם היום להיות כאן.

	כידוע, לפני מספר חודשים הבאנו את הצעת החוק הממשלתית שדיברה על רוב של 61 חברי כנסת לכל הצעת חוק שעלותה מעל 2.5 מיליוני שקלים. בהצבעה בקריאה השנייה התקבלו שתי הסתייגויות של חבר הכנסת שאול יהלום: האחת, שהסכום יהיה מעל 5 מיליוני שקלים; והשנייה, שזה יהיה ברוב של 50 חברי כנסת ומעלה. בקריאה השלישית זה נפל.

	לאחר שההצעה הזאת נפלה דיבר אתי אופיר פינס ושאל אותי אם יש טעם לגלגל את ההצעה מחדש, כהצעה שלדעתו יש לה סיכוי לעבור בוועדת החוקה. מובן שרציתי את ההצעה שיותר מקשה. אמרתי לאופיר פינס שאם ההצעה הזאת, אכן, תעבור, המצב יהיה טוב יותר מאשר המצב העכשווי, לכן הדבר הזה נכון.

	קבענו ביחד ישיבה בוועדת חוקה, שבה השתתפתי, לפני ההצבעה שהופכת את ההצעה להצעת הוועדה, ואכן, מאז הוגשה ההצעה הזאת, היא התחילה את הליכי החקיקה שלה.

	לפני עשרה ימים, ביום רביעי, כאשר הנושא הזה היה צריך לעלות להצבעה, ביקשתי מראש הממשלה לזמן את ראשי המפלגות, ואכן היה זימון של ראשי המפלגות, ששם התקבלה החלטה לתמוך בהצעה, בהצעה הזאת, כהוראת שעה.

ענת מאור:

	 זה דורסני, זה לא  ראשי המפלגות, זה ראשי מפלגות הקואליציה.

היו"ר אופיר פינס:

	אני מבקש לא להפריע.

שר האוצר סילבן שלום:

	 אמרתי "מפלגות ראשי הקואליציה".

	אין צורך להסביר מדוע ההצעה הזאת חשובה, אבל אני לא יכול בלי שניים-שלושה משפטים. אנחנו נמצאים היום במצב מאוד קשה מבחינה כלכלית, שהוא פועל יוצא של הרבה מאוד דברים, והדברים ידועים, גם המצב הביטחוני, גם המיתון העולמי, קריסת ההיי-טק. הדבר הזה מביא אותנו למצב שבו יש לנו, מצד אחד, גידול חד בהוצאות לביטחון, ומצד שני, ירידה חדה בהכנסות. הצעות החוק הפרטיות שמתקבלות, הן תמיד הצעות חוק שעלותן גבוהה מאוד, אבל הן מיטיבות עם קבוצה מאוד מצומצמת של ציבורים. הציבור שמקבל את ההטבה המצומצמת נהנה, כאשר מי שמשלם עבור זה, זה כלל הציבור. צריך להבין שכאשר אנחנו באים עכשיו להכין את תקציב 2003, אנחנו צריכים להכניס לספר התקציב את כל הצעות החוק שהתקבלו. הצעות החוק שהתקבלו, עלותן גבוהה מאוד. כאשר זה מה שעומד בפנינו, אנחנו נאלצים לקצץ בתקציב המדינה. בקיצוץ נושאים כל אזרחי מדינת ישראל, אבל ההטבה היא הטבה רק עם קבוצה מצומצמת.

ענת מאור:

	 אם זה רק הצבעות, איך יכול שמדבר השר, ולא תישמע תגובת נגד?

היו"ר אופיר פינס:

	תאפשרי לשר האוצר לדבר.

שר האוצר סילבן שלום:

	 ענת מאור, כשאני אסיים את דברי, תפני ליושב-ראש. למה באמצע דברי?

ענת מאור:

	אני אומרת שיש פה תמונה לא מאוזנת. אדוני השר, אתה תוקף את חברי הכנסת, ואין אפשרות לאף אחד להגיב. הדעה הנגדית חייבת להישמע.

היו"ר אופיר פינס:

	דברייך נשמעו בוועדה בדיון הקודם באריכות.

ענת מאור:

	 אתם משתלטים על המדינה ומקלקלים אותה.

יהודית נאות:

	 יש גבול לצביעות של שר האוצר. מי הצביע בעד קצבאות ילדים?

מרדכי משעני:

	 מי עשה את חוק הנגב?

שר האוצר סילבן שלום:

	 רבותי, הצעות החוק האלה עלותן רבה, בצנרת יש הצעות חוק שעלותן מיליארדים על מיליארדים. כל הצעת חוק שמתקבלת ומדובר בהרבה מאוד הצעות חוק, אנחנו חייבים על-פי חוק ליישם אותן ולהכניס אותן לתקציב 2003, הדבר הזה מחייב אותנו לקיצוץ רחב בתקציב, יותר מאשר נדרש. אם ההצעה הזאת לא תעבור, ויהיו עוד הצעות חוק פרטיות, ב-2003 נצטרך להביא קיצוץ עוד יותר רחב, שיושת על כל האזרחים כולם, גם כך המצב לא פשוט. אנחנו עומדים להביא צעדים לא פשוטים, צעדים לא קלים, צעדים כואבים, אבל אנחנו חושבים שצריך לעשות אותם עכשיו, כדי שבעתיד לא נצטרך לנקוט בצעדים עוד יותר קשים. לכן הבקשה שלי היא, שתצביעו בעד הצעת החוק.

	הממשלה אתמול קיבלה ברוב גדול מאוד את הצעת ראש הממשלה והצעתי שלי לתמוך בהצעת החוק של ועדת החוקה ולהביא אותה לקריאה שנייה ושלישית. אני מבקש שתתמכו בעמדת הממשלה.

מרדכי משעני:

	 אתה מוריד את ההסתייגויות שלך?
ענת מאור:

	 הממשלה כושלת, שר האוצר כושל, ובסוף חברי הכנסת אשמים. מצאתם אשמים בכל הכישלונות שלכם.

נסים זאב:

	 אנחנו מוכנים לתמוך, בכפוף לכך שההסתייגויות שלנו יעברו.

יהודית נאות:

	 מה לגבי שעון הקיץ שהממשלה תמכה בקיצורו?

ישראל כץ:

	 אם הממשלה רוצה לבטל הצעת חוק פרטית גם אז היא צריכה 50 חברי כנסת?

יהודית נאות:

	 לא, זה חוסר ההגינות.

שאול יהלום:

	 על הממשלה אין שום הגבלה.

נסים זאב:

	 הממשלה לא מחויבת לקיים שום חוק?

היו"ר אופיר פינס:

	חבר כנסת שעכשיו יפריע, אני מוציא אותו מהוועדה, שיהיה ברור.

	ההסתייגות הראשונה היא של חברי הכנסת יוסי כץ ומאור. אני מבקש את חוות-הדעת של היועצת המשפטית, משום שההסתייגות הזאת היא לשם החוק. ההצעה היא, שזה לא יהיה חוק-יסוד, אלא חוק רגיל. אני רוצה לדעת האם ההסתייגות מייתרת את הצעת החוק. אם היא מייתרת, אני אמחק אותה.

סיגל קוגוט:
	
	אין אפשרות להגביל חקיקה, אלא בחוק-יסוד. אם החוק הזה לא יהיה חוק-יסוד, כל חוק מאוחר רגיל יגבר עליו גם באופן משתמע. לכן, אין ספק שכל הטרחה כאן חסרת משמעות, כי רק בחוק-יסוד, הכנסת רשאית להגביל את סמכות החקיקה שלה, ולא בחוק רגיל.

יוסי כץ:

	 מותר לעשות חוק-יסוד בהוראת שעה?

סיגל קוגוט:
	
	מותר לעשות, זה כמובן דבר מעוות, אבל להפוך את זה לחוק רגיל זה חסר כל ערך.

היו"ר אופיר פינס:

	ההסתייגות הזאת מייתרת את החוק, לכן חברי הכנסת כץ ומאור אני מסיר את ההסתייגות שלכם, כי הסתייגויות שמייתרות חוק שלם הן לא הסתייגויות.

יוסי כץ:

	 מקובלת עלי התשובה הזאת בתנאי שתשאל את היועצת המשפטית אם זה חוקי לקבוע בחקיקה של חוק-יסוד שזה נעשה בהוראת שעה.

סיגל קוגוט:
	
	אמרתי שזה לא מקובל. היה תקדים אחד לזה, כשהממשלה הגישה פעם הצעה, שבסוף זה לא קודם. ההצעה היתה על מספר השרים בממשלה, ורצו לעשות את זה בהוראת שעה, בחוק-יסוד: הממשלה.

יוסי כץ:

	 לעניות דעתי, בדיוק כפי שנמחקו שם המילים "חוק-יסוד", צריך למחוק גם את המילים "הוראת שעה". זה בלתי חוקתי.

היו"ר אופיר פינס:

	חברים, מה אתם רוצים?

יובל שטייניץ:

	 שיהיה לתמיד.

היו"ר אופיר פינס:

	אני הגבלתי כדי שזה יהיה לשנה הזאת בלבד.

יובל שטייניץ:

	 אדוני היושב-ראש, אני מציע שזה יהיה לתמיד עד שהכנסת תחליט לשנות זאת, בהתאם לשיפור המצב.

היו"ר אופיר פינס:

	חברים, תתעשתו. יש מציאות מסוימת וצריך לתת תשובה למציאות הזאת. אני לא מציע להרחיב את זה ולעשות את זה חוק-יסוד קבוע. תחשבו על זה.

ענת מאור:

	 אבל ההסתייגות תהיה במליאה.

היו"ר אופיר פינס:

	 את לא יכולה. 

	לגבי ההסתייגויות של חברי הכנסת יהודית נאות וברכה, שהן הסתייגויות לשם, ברמה של הכותרת, שהן למעשה לדיבור. מי בעד? מי נגד?

דורית ואג:

	בעד רוב, נגד מיעוט.

היו"ר אופיר פינס:

	ההסתייגות לא עברה בוועדה. היא תעבור למליאה.

היו"ר אופיר פינס:

	חבר הכנסת עזמי בשארה נמצא כאן? הוא לא נמצא. כל ההסתייגויות של חבר הכנסת עזמי בשארה עוברות למליאה, למעט אם יש הסתייגות לא חוקית.

סיגל קוגוט:
	
	אין הסתייגות לא חוקית.

היו"ר אופיר פינס:

	חבר הכנסת נסים זאב מציע שבמקום 50 חברי כנסת יבוא עשרה חברי כנסת. מי בעד? מי נגד?

דורית ואג:

	חמישה בעד. רוב נגד. אופיר פינס, מהליכוד מצביעים ארבעה, וזה לא יכול להיות.

ענת מאור:

	 זה כבר חלק מהדינמיקה הכללית.

יהודית נאות:

	 ענת מאור, אל תפריעי להצבעה.

היו"ר אופיר פינס:

	מי מצביע מהליכוד?

זאב בוים:

	 יובל שטייניץ, ישראל כץ ואברהם הירשזון.

היו"ר אופיר פינס:

	חברת הכנסת מאור מציעה במקום 50 חברי כנסת 20 חברי כנסת. מי בעד? מי נגד?

מנחם וגשל:

	בעד ארבעה, נגד שמונה.

היו"ר אופיר פינס:

	ההסתייגות לא התקבלה. היא עוברת למליאה. 

	ההסתייגות של עמיר פרץ עוברת למליאה, כי הוא לא נמצא כאן.

	חבר הכנסת יהלום מציע 30 במקום 50. מי בעד? מי נגד?

דורית ואג:

	בעד שישה, נגד שמונה.

ענת מאור:

	 אדוני היושב-ראש, אפשר לקיים הצבעה שמית על הסעיף הזה?

היו"ר אופיר פינס:

	תהיה הצבעה שמית בסוף על הכול. 

ענת מאור:

	לא היה רוב, אנחנו רוצים הצבעה חוזרת.

היו"ר אופיר פינס:

	היה לי רוב.

ענת מאור:

	 אנחנו דורשים הצבעה חוזרת.

היו"ר אופיר פינס:

	מנהלת הוועדה, היה רוב או לא היה רוב?

דורית ואג:

	היה רוב נגד.

היו"ר אופיר פינס:

	חבר הכנסת משעני מציע במקום שנה, שישה חודשים. מי בעד? מי נגד?

דורית ואג:

	בעד מיעוט, נגד רוב.

היו"ר אופיר פינס:

	מוחמד ברכה לא נמצא, ההסתייגות תעבור למליאה.

סיגל קוגוט:
	
	יש הצעה, לפני זה, של אברהם שוחט, שבמקום 50 חברי כנסת יבוא 55 חברי כנסת.

היו"ר אופיר פינס:

	מי בעד? מי נגד?

דורית ואג:

	שלושה בעד, רוב נגד.

היו"ר אופיר פינס:

	חבר הכנסת יוסי כץ מציע - - -

יוסי כץ:

	 יש כאן טעות. מה שהצעתי בהצעה הראשונה שלי, שבמקום 50 חברי כנסת יהיה כתוב בקולות של 30 חברי כנסת, ובלבד שנכחו בהצבעה 40 חברי כנסת. ההצעה החלופית שלי היא, שיהיה כתוב בקולות של 40, ובלבד שנכחו 50.

היו"ר אופיר פינס:

	מי בעד? מי נגד?

שאול יהלום:

	 אפשר לבקש הצבעה שמית פעם אחת?

היו"ר אופיר פינס:

	לא. אני אעשה הצבעה שמית על כל החוק.

שאול יהלום:

	 אל תעשה לנו טובות.

היו"ר אופיר פינס:

	אני מחליט, כשאתה תהיה יושב-ראש, תחליט. מי בעד? מי נגד?

דורית ואג:

	חמישה בעד, שמונה נגד.

היו"ר אופיר פינס:

	תודה. לא התקבל.

	שר האוצר מציע - - -

מרדכי משעני:

	 הוא לא הוריד את זה?

ענת מאור:

	 אני רוצה הבהרה, האם זה חל גם על הצעות חוק ממשלתיות?

היו"ר אופיר פינס:

	אני לא אאפשר.

ענת מאור:

	 הצעות חוק ממשלתיות בכלל לא חייבות?

היו"ר אופיר פינס:

	נכון.

מרדכי משעני:

	 הצעת הממשלה היא לשנה, אם זה יהיה אחרת, אנחנו נצביע נגד.

היו"ר אופיר פינס:

	אני אבקש משר האוצר להסיר את ההסתייגות.

שר האוצר סילבן שלום:

	 אני מסיר את ההסתייגות.

היו"ר אופיר פינס:

	שר האוצר מסיר את הסתייגותו לטובת הצעת הוועדה. אני מודה לך מאוד.

	ההסתייגויות של דוד טל ועזמי בשארה עוברות למליאה.

ענת מאור:

	 גברתי היועצת המשפטית, אני רוצה לדעת אם זה עומד במבחן שוויון החוק, שהצעת חוק ממשלתית לא נדרשת לרוב מיוחס והצעת חוק פרטית כן נדרשת.

היו"ר אופיר פינס:

	אני אאפשר לך לשאול בסוף ההצבעה.

יובל שטייניץ:

	 ודאי שלממשלה יש מעמד מועדף בחלק מהנושאים.

ענת מאור:

	 לא בחקיקה.

היו"ר אופיר פינס:

	 מי בעד ההסתייגות של חברת הכנסת נאות? מי נגד?

דורית ואג:

	בעד מיעוט, נגד רוב.

היו"ר אופיר פינס:

	 תודה. ההסתייגות לא התקבלה. ההסתייגות של חבר הכנסת ברכה עוברת למליאה. שאול יהלום מציע במקום 5 מיליוני שקלים, שיבואו 50 מיליוני שקלים.

שאול יהלום:

	 אני מבקש שוב הצבעה שמית.

היו"ר אופיר פינס:

	שמעתי. מי בעד? מי נגד?

דורית ואג:

	חמישה בעד, תשעה נגד.

היו"ר אופיר פינס:

	ההסתייגות לא נתקבלה.
	
	גנדי ריגר מציע במקום 5 מיליון, 10 מיליון. מי בעד? מי נגד?

דורית ואג:

	שישה בעד, שמונה נגד.

היו"ר אופיר פינס:

	תודה. ההסתייגות לא נתקבלה.

יהודית נאות:

	 מצביעים יותר ממספר החברים.

שאול יהלום:

	 יש כאן דורסנות של היושב-ראש שלא מוכן להצבעה שמית. זה מעולם לא קרה בוועדת חוקה.

היו"ר אופיר פינס:

	אני לא מוכן להסכים לפיליבסטר. זה הכול. אמרתי שתהיה הצבעה שמית על אישור החוק.

סיגל קוגוט:
	
	אופיר פינס, יש הצעה של חבר הכנסת רביץ, שהגיש אותה הבוקר.

היו"ר אופיר פינס:

	ההסתייגות תעבור למליאה.	

	ההסתייגות של חברי הכנסת אביטל, משעני גפני וקבוצת יהלום היא "הצעת חוק תקציבית שנקבע בה שתחילתה בשנת התקציב הבאה, לאחר שעברה שנה מהיום בו נתקבלה הצעת החוק התקציבית בכנסת". אני רואה גם בהסתייגות הזאת הצעה שמייתרת את הצעת החוק, ואז אין חוק.

מרדכי משעני:

	 למה אין חוק? אמר מנכ"ל משרד האוצר שזה הנימוק.

יהודית נאות:

	 למה זה מייתר את הצעת החוק?

היו"ר אופיר פינס:

	גברתי היועצת המשפטית, אני יכול לקבל את חוות-דעתך?

סיגל קוגוט:
	
	למעשה ההסתייגות אומרת שברגע שיש סעיף תחילה של שנה, אחר כך לא חל כל החוק.

מרדכי משעני:

	 הוא לא חל בשנה התקציבית הזאת.

סיגל קוגוט:
	
	הוא לא חל בכלל. לא צריך את הרוב.

יהודית נאות:

	 ההסתייגות אומרת, שחוק שאושר ויש לו משמעות תקציבית, הוא יבוצע רק שנה אחרי.

אנה שניידר:

	באיזה רוב הוא אושר?

מרדכי משעני:

	 ברוב רגיל.

היו"ר אופיר פינס:

	כל חוק בכל סכום?

יהודית נאות:

	 נכון.

היו"ר אופיר פינס:

	תגישו הצעת חוק.

מרדכי משעני:

	 זאת ההסתייגות שלנו.

נחמה רונן:

	 אופיר פינס, מה אכפת לך להצביע?

יובל שטייניץ:

	 זאת לא הסתייגות בלתי הגיונית. אני לא בעדה, אבל יש הגיון.

היו"ר אופיר פינס:

	לא אמרתי שאין הגיון, אבל זה מייתר את החוק. סיגל קוגוט, מה את אומרת?

סיגל קוגוט:
	
	זה מאיין את החוק.

היו"ר אופיר פינס:

	אני קובע שההסתייגות, על-פי חוות-הדעת של היועצת המשפטית של ועדת החוקה, מייתרת את החוק, ואני מוחק את ההסתייגות הזאת.

שאול יהלום:

	 את טועה. אני מבקש לשכנע אותך.

מרדכי משעני:

	 היועצת המשפטית של הכנסת לא אומרת את זה.

סיגל קוגוט:
	
	הוועדה תחליט, אני רק אסביר את ההסתייגות.

שאול יהלום:

	 אולי הפוך, אולי אנחנו נסביר לך קודם?

היו"ר אופיר פינס:

	 אל תזלזל באינטליגנציה.

מרדכי משעני:

	 אולי לא כתבת את זה נכון.

סיגל קוגוט:
	
	מה שכתוב פה שהוראות חוק-יסוד זה, כל ההוראות על הרוב ועל הכול, לא יחולו על הצעת חוק אם כתוב בה שהיא תחול בשנה הבאה.

היו"ר אופיר פינס:

	עורכת-הדין קוגוט, זה מייתר את החוק או לא?

סיגל קוגוט:
	
	לדעתי, כן.

היו"ר אופיר פינס:

	ההסתייגות נמחקת.

	חבר הכנסת יוסי כץ מציע למחוק את סעיף 3. הוא יצא. דוד טל לא כאן.

שאול יהלום:

	 סיגל קוגוט, לא הבנת את ההסתייגות.

היו"ר אופיר פינס:

	אני מבקש ממך לא להפוך את זה לחשבון עם היועצת המשפטית של הוועדה. חבר הכנסת יהלום, אני קורא אותך לסדר. תהיה בן-אדם. תוכיח שחבר כנסת הוא גם בן-אדם, הוא לא רק חבר כנסת--

שאול יהלום:

	 אל תלמד אותי מה זה בן-אדם.

היו"ר אופיר פינס:

	--הוא לא רק תומך בחוקים  של מגזר ולא רק תומך בסגירת חברת אל-על. תהיה בן-אדם.

שאול יהלום:

	המזכ"ל מדבר. לך עם השמאל. לך. אתה בעד מדינה פלסטינית.

היו"ר אופיר פינס:

	ההסתייגות של חברת הכנסת, לדעתי, גם היא מייתרת את החוק. כתוב "חוק שנתקבל לפי הוראות חוק-יסוד זה לא יבוטל ותוקפו לא יותלה בחוק ההסדרים...". מי בעד ההסתייגות? מי נגד?

דורית ואג:

	ארבעה בעד, תשעה נגד.

ענת מאור:

	 קואליציה דורסנית כזאת עוד לא היתה.

יהודית נאות:

	 אופיר פינס, למה צריך את החוק שלך, אם אפשר בחוק ההסדרים לבטל הכול?

היו"ר אופיר פינס:

	 יש הסתייגות אחרונה של שר האוצר. שר האוצר, אני מבקש ממך להסיר את ההסתייגות הזאת.

שר האוצר סילבן שלום:

	 אני מסיר.

היו"ר אופיר פינס:

	שר האוצר הסיר את ההסתייגות שלו.

	אני מבקש להביא את הצעת החוק לאישור לקריאה שנייה ושלישית בהצבעה שמית.

ענת מאור:

	 אמרת שאני אוכל לקבל תשובה מהיועצת המשפטית.

היו"ר אופיר פינס:

	אחרי ההצבעה.

ענת מאור:

	 זה עניין משפטי.

היו"ר אופיר פינס:

	תשאלי.

יהודית נאות:

	 אני רוצה שההצבעה תתקיים בשעה תשע בערב, נראה מי מחברי הקואליציה נשארים להצביע בעד החוק הזה.

ענת מאור:

	 גברתי היועצת המשפטית - - -

יהודית נאות:

	 אופיר פינס, יש חוק הסדרים, לא צריך אותך בשביל להקפיא. אפשר הכול להקפיא בחוק ההסדרים, והקפיאו.

היו"ר אופיר פינס:

	אני מבקש שקט, אנחנו כבר מצביעים.

ענת מאור:

	 גברתי היועצת המשפטית, האם זו לא חקיקה בלתי חוקתית בכך שהיא מפלה בין הצעת חוק ממשלתית להצעת חוק פרטית. עד היום, לא חשוב מי היה היוזם, לקריאה שנייה ושלישית היה מעמד אחיד להצעות חוק. האם אין פה אפליה בוטה?

סיגל קוגוט:
	
	אין פה חוסר חוקתיות.

היו"ר אופיר פינס:

	תודה רבה. אנחנו מצביעים בהצעת חוק לקריאה שנייה ושלישית. אני מבקש הצבעה שמית.

סיגל קוגוט:
	
	היתה הסתייגות של חבר הכנסת שוחט, שהוא הצטרף לשר האוצר.

שר האוצר סילבן שלום:

	 ביקשו ממני להסיר את ההסתייגות.

יהודית נאות:

	 אתה שר אוצר, הוא חבר כנסת.

היו"ר אופיר פינס:

	מה ההסתייגות שלך?

סיגל קוגוט:
	
	ההסתייגות אומרת שהחוק יהיה עד סוף שנת התקציב 2003.

היו"ר אופיר פינס:

	נשאיר את ההסתייגות של חבר הכנסת שוחט למליאה.

שר האוצר סילבן שלום:

	 אני מבקש שגם את ההסתייגויות שלי יעבירו למליאה.

היו"ר אופיר פינס:

	 בסדר.

	דורית ואג, תקראי את השמות.

דורית ואג:

	אופיר פינס						- בעד
	קולט אביטל, במקומה אפי אושעיה		- בעד
	מיכאל איתן, במקומו ישראל כץ			- בעד
	טלב אלסאנע						- נגד
	משה ארנס						- בעד
	עזמי בשארה, במקומו איתן כבל			- בעד
	יעל דיין, במקומה ויצמן שירי			- בעד
	נסים זאב						- נמנע
	דוד טל						- אינו נוכח
	שאול יהלום						- נגד
	אליעזר כהן						- נגד
	יוסי כץ, במקומו חבר הכנסת אלי בן-מנחם	- בעד
	טומי לפיד, במקומו יהודית נאות			- נגד
	נואף מסאלחה, במקומו אברהם שוחט		- בעד
	מרינה סולודקין, במקומה גנדי ריגר		- בעד
	אברהם רביץ						- נמנע
	אמנון רובינשטיין, במקומו ענת מאור		- נגד
	נחמה רונן						- בעד
	יובל שטייניץ						- בעד

היו"ר אופיר פינס:

	ובכן, התוצאות: 11 בעד, חמישה נגד, שני נמנעים. החוק עולה לקריאה שנייה ושלישית, ביום רביעי למליאה. תודה רבה.

הישיבה ננעלה בשעה 13:40





